Geen wind in Stormers se seileTate McDermott druk die Reds se derde drie teen die Stormers. Foto: Facebook. Normaalweg is ’n handboek ’n betroubare bron van inligting in ’n spesifieke vakgebied. As jy byvoorbeeld meer oor die Groot Trek wil weet, kan jy gerus jou pa se ou geskiedenishandboek nadertrek. Nou as jy wil weet hoe om nie punte (om nie eens van drieë te praat nie) in die eerste helfte van ’n Superrugby-wedstryd aan te teken nie, kan jy maar net die Stormers en die Reds vra. Hulle behoort meer as genoeg inligting te hê om vir jou deur te gee. Die Australiërs het die wedstryd, wat waarskynlik nie vir sy aanskoulikheid onthou gaan word nie, 24 – 12 gewen. Die Stormers het voor vandag se wedstryd die minste drieë (11) in vanjaar se reeks gedruk. En mens kan sien waarom. Hulle (bygesê die Reds ook) was effens rigtingloos op die aanval in die eerste helfte en veral hul hanteerwerk het hulle in die steek gelaat. Tog was daar hier en daar ’n paar goeie oomblikke in die eerste 40 minute – soos Damian Willemse se goeie poging om ’n skop naby die Australiërs se doelgebied op te volg, terwyl Sergeal Petersen se voet net-net die kantlyn geraak het toe hy vir ’n drie oorgeduik het. Maar verder was dinge maar bra vervelig en die enigste ander noemenswaardige hoogtepunt was Siya Kolisi se geel kaart in die 39ste minuut omdat hy nie betyds weggerol het nie en die bal stadig gemaak het. Die Reds het ordentlik munt uit Kolisi se oortreding geslaan en dit het hulle net een minuut en 25 sekondes in die tweede helfte geneem om punte aan te teken, toe Samu Kerevi deurgehardloop het. ’n Paar minute later het Brandon Paenga-Amosa oorgeval en skielik was die telling 14 – 0 in die tuisspan se guns. Die Kapenaars het uiteindelik in die 51ste minuut hul verskyning op die telbord gemaak, toe Kobus van Dyk gedruk het. Tate McDermott (Reds) en Damian de Allende (Stormers) het daarna ook punte vir hul spanne aangeteken, maar SP Marais se teleurstellende doelskoppoging met De Allende se drie het waarskynlik die Stormers se aand opgesom: effens lendelam. Dit is die Stormers se derde agtereenvolgende nederlaag op toer. En waarskynlik hul swakste poging tot op hede. Reds: Drieë: Samu Kerevi, Brandon Paenga-Amosa en Tate McDermott. Doelskoppe: Bryce Hegarty (3). Strafskop: Hegarty. Stormers: Drieë: Kobus van Dyk en Damian de Allende. Doelskop: Jean-Luc du Plessis.